બેંગ્લૂરુ પોલીસે પાંચમી જુલાઇએ દિલ્હીની પતિયાલા હાઉસ કોર્ટમાં માલ્યા અને યુનાઇટેડ બ્રેવરિઝની ૧૫૯ સંપત્તિની યાદીનો રિપોર્ટ રજૂ કર્યો હતો. જોકે પોલીસે સાથોસાથ એમ પણ જણાવ્યું હતું કે ‘ફેરા’ ભંગ સંબંધે એન્ફોર્સમેન્ટ ડિરેક્ટોરેટ (ઈડી) દ્વારા તેની વિરુદ્ધ તપાસ ચાલતી હોવાથી પોલીસ તેમાંથી કોઇ સંપત્તિ ટાંચમાં લઈ શકી નથી. બેંગ્લૂરુ પોલીસે ચીફ મેટ્રોપોલિટન મેજિસ્ટ્રેટ દીપક સહરાવતને જણાવ્યું કે તે માલ્યાની સંપત્તિ જપ્ત કરી શકી નથી કેમ કે તેમાંથી અમુકને મુંબઈ ક્ષેત્રની ઈડીએ ટાંચમાં લીધી છે અને બાકી સંપત્તિ કાર્યવાહી હેઠળ છે. ઈડીના વિશેષ વકીલ એન. કે. મટ્ટાએ કોર્ટને કહ્યું કે એજન્સીને માલ્યાની એવી અન્ય સંપત્તિઓની ઓળખ કરવા માટે વધુ સમય જોઈશે જેને ટાંચમાં લઈ શકાય. કોર્ટે એજન્સીના આગ્રહને સ્વીકારી લેતા બેંગ્લૂરુ પોલીસને નિર્દેશ આપ્યો કે તે ૧૧ ઓક્ટોબર સુધી નવો રિપોર્ટ દાખલ કરે. જોકે કોર્ટે જણાવ્યું હતું કે, પોલીસ માલ્યાની સંપત્તિ જપ્ત કરી શકે નહીં.